钦定古今图书集成/明伦汇编/氏族典/第058卷 > 徐禧
## 钦定古今图书集成/明伦汇编/氏族典/第058卷 > 徐禧

按《宋史徐禧传》：“禧字德占，洪州分宁人。少有志度，博
览周游，以求知古今事变，风俗利疚，不事科举。熙宁
初，王安石行新法，禧作《治策》二十四篇以献。时吕惠
卿领修撰经义局，遂以布衣充检讨，授镇安军节度
推官，中书户房习学公事。岁馀召对，擢太子中允，馆
阁校勘，监察御史里行，进集贤校理，检正礼房，出为”
荆湖北路转运副使。元丰初，召知谏院。母忧，服除，召
试知制诰兼御史中丞。官制行，罢知制诰，专为中丞。
邓绾守长安，禧疏其过，帝知其以惠卿故，左迁禧给
事中。种谔西讨，得银、夏、宥三州而不能守，诏禧与内
侍李舜举往相其事。禧议城永乐，夏兵倾国而至，禧
执刀自率士卒拒战，死之。赠金紫光禄大夫、吏部尚
书，谥“忠愍。”子俯。